KIRJALLINEN KYSYMYS P-2227/01 esittäjä(t): Herman Schmid (GUE/NGL) komissiolle. Euroopan poliittisten puolueiden taloudelliset resurssit.



Virallinen lehti nro 364 E , 20/12/2001 s. 0249 - 0250



KIRJALLINEN KYSYMYS P-2227/01 esittäjä(t): Herman Schmid (GUE/NGL) komissiolle (18. heinäkuuta 2001) Aihe: Euroopan poliittisten puolueiden taloudelliset resurssit Esitin keväällä suullisen kysymyksen Euroopan poliittisten puolueiden taloudellisesta tilasta (kysymys H-0460/01(1)) ja 13. kesäkuuta sain komissiolta vastauksen, joka oli epätarkka ja riittämätön. Kysymykseni taustalla oli ajatus, että Euroopan poliittiset puolueet on uusi konstruktio, jota on hankala toteuttaa käytännössä, koska puolueet on erotettava kansallisista poliittisista puolueista, mutta kyse ei ole kuitenkaan myöskään Euroopan parlamentissa jo tällä hetkellä jossain määrin Euroopan tason poliittisina puolueina toimivista poliittisista ryhmistä. Voidaanko ajatella, että Euroopan poliittisten puolueiden toimialue olisi jokin muu kuin jäsenvaltioiden poliittinen kenttä? En saanut kysymykseni pääkohtaan tyydyttävää vastausta. Sen vuoksi palaankin nyt asiaan ja kysyn seuraavaa: - Mitä ilmaisu omat varat komission vastauksessa tarkoittaa? Voivatko nämä varat olla esimerkiksi kansallisen puolueen varoja? Saavatko eurooppalaiset poliittiset puolueet ottaa vastaan huomattavaa taloudellista tukea kansallisilta puolueilta? - Voiko osa puuttuvasta 75 prosentin rahoitusosuudesta tulla kansallisilta puolueilta (jos komissio ei kykene vastaamaan rahoituksesta kokonaisuudessaan)? - On selvää, että tarvitaan tiukkaa varainhoidon valvontaa, ja juuri sen vuoksi haluankin tietää, mitkä ovat säännöt, joita sovelletaan. Saavatko Euroopan poliittiset puolueet käyttää varojaan jäsenvaltioissa harjoitettavaan toimintaan vai eivätkö säännöt tule sallimaan tätä? (1) Kirjallinen vastaus 13.6.2001. Romano Prodin komission puolesta antama vastaus (3. elokuuta 2001) Komissio teki alkuperäisen ehdotuksensa 13. helmikuuta 2001. Parlamentin annettua lausuntonsa 17. toukokuuta 2001 komissio esitti tarkistetun ehdotuksensa ottaen huomioon joitain parlamentin ehdottamia tarkistuksia. Ehdotus on parhaillaan neuvoston käsiteltävänä. Ehdotuksen hyväksyminen edellyttää yksimielistä päätöstä, mutta lopullista päätöstä ei tehtäne ennen lokakuuta 2001. Komission ehdotuksen mukaan puolueiden on katettava vähintään 25 prosenttia talousarviostaan omilla varoilla eli varoilla, jotka eivät tule yhteisön budjetista. Omien varojen osuus voidaan kattaa kansallisten jäsenpuolueiden tai yksityisten ihmisten taikka organisaatioiden suorittamilla maksuilla. Kokonaismäärä, jonka puolue voi saada yhteisön talousarviosta, riippuu varoista, jotka budjettivallan käyttäjä on asettanut käytettäväksi, sekä asetusluonnoksen 7 artiklan a ja b kohdissa säädetyistä rahoituksen jakamista koskevien säännösten soveltamisesta. On mahdollista, että tämä määrä on alle 75 prosenttia puolueen kokonaisbudjetista. Rahoitusta valvotaan varainhoitoasetuksen ja sen täytäntöönpanosäännösten sekä ulkopuolisen riippumattoman tilintarkastajan vuosittaisen tilintarkastuslausunnon mukaisesti. Eurooppalaiset poliittiset puolueet eivät voi rahoittaa puhtaasti kansallista poliittista toimintaa yhteisön talousarviosta osoitetuilla varoilla.